Putopis: Šolta

 Vreli dani, tople noći, kupanje do ponoći, spavanje do podneva. Tako su prolazili dani na zasigurno najljepšem otoku - Šolti.

 To je jedna, strancima poznata lokacija. Put do samog otoka nije naporan ni dug. Prvo se dođe do Splita te se vozi trajektom ili katamaranom četrdesetak minuta. Vrijeme provedeno na brodu najzabavnije je igralište za malu djecu, a ono što najviše usreći te iste male mornare je pokoji dupin koji putuje paralelno s brodom te ih iskakivanjem iz mora pozdravlja. Brodom uz dupine dolazimo do Šolte te brod stane u mjestu koje se zove Rogač. Ovo mjesto je dobilo ime po biljci rogaču od kojeg se rade ukusne torte i kolači, a i alkoholno piće zvano rogačica. Osim Rogača postoje još mjesta sa zanimljivim imenom kao što su Stomorska, Nečujam i Grohote. Mjesto u kojem se moja baka odlučila provoditi ljeta je Maslinica. Mjesto je dobilo ime po stablu masline kojih tamo ima kao sitnih riba u moru. Maslinici su na svakom brdu i iza svake kuće, a jedno stablo se nalazi i u centru mjesta. Cijela Maslinica kao ni cijeli otok nije velika, ali ima prelijepe uvale, plaže i luke. Nakon cjelodnevnog kupanja uz pogled na male otočice nasuprot Maslinice maleni mornari često ogladne, no zato *u mistu*, kako oni kažu, postoji raznih vrsta restorana i kako bi mali mornari imali desert, zmeđu svaka dva restorana se nalazi kafić s barem dvije škrinje sladoleda. Ima doba godine kad je baš puno turista, no to su uglavnom domaći ljudi koji uživaju u miru i tišini te hladu koji ima pružaju tamarisi. Nakon što se odmore ti domaći idu svaku nedjelju u crkvu. Crkva sv. Nikole se nalazi na vrhu brda. Kada se vraćaju, prolaze šetnjicom kroz šumu te dođu do središta *mista* te je navečer sve osvijetljeno svijetlima s brodova, a nekad se i čuju pjesme jahtaša. Kada se malo čovjek odmakne dolazi se do niza molova na kojima se svake večeri nalaze ribolovci koji čekaju pravi ulov, kao što su orade ili brancini. Kada bi netko uspio uloviti veću ribu, skupi se tada djece, a i ostalih ribiča te promatraju ručak za nadolazeće dane. Kad god se nekome posreći pa ulovi i hobotnicu, kao što je ulovio moj brat, to je parvo slavlje za stariju gospodu koja to sve promatra iz obližnjeg kafića.

 Ovaj otok je prekrasan i isplati se posjetiti ga te uživati u miru i tišini koje ovaj otok pruža. Šetnje navečer, gledanje jahti ili jedrilica pa i zvijezda, sigurno je nešto što bi vas natjeralo da ostanete zauvijek, a ne samo na tjedan ili dva.

Vanesa Periček, 1. ZP